VN hoor oor ‘vertrapping’ van minderheidsregte in SAArgieffoto Adv. Anton Alberts, Die VF Plus se voorsitter, het Vrydag die menseregtekommissie van die Verenigde Nasies (VN) se forum oor minderheidsregte toegespreek oor die situasie rakende regeringsvergrype teen minderheidsregte in Suid-Afrika. Alberts het breedvoerig uitgespel hoe wetgewing onder die dekmantel van “transformasie” misbruik word om minderhede soos die Afrikaner en die KhoiSan se regte weg te kalwe en nuwe ongelykhede te skep. Hy het ŉ beroep op die VN se sekretaris-generaal gedoen om ŉ volledige ondersoek na die aangeleentheid te gelas en om druk op die ANC-regering te plaas om die regte van minderhede in die land te eerbiedig. Alberts het die volgende indrukke oor die dag se verrigtinge gedeel: Verbasend was dat talle minderhede in selfs Europa meer outonomie opeis, soos die Savoye van Frankryk wat hulself nie as Franse beskou nie. Ook Hongare in Roemenië, Roma-minderhede versprei regoor Europa, die inwoners van Triëste in Italië, en die Veneti van Italië (van Venesië). Chinese minderhede en talle mense in Oosterse lande het hul stemme dik gemaak en dit was skrikwekkend om aan te hoor hoe hul regte misken word. So ook die Koerde, die Yazidi in Irak en die Siriërs. Daar was verdere voorleggings oor konsentrasiekampe, marteling, verkragting, vroue wat as slawe verkoop word, teregstellings, kindermishandeling en volksmoord. Die Koerde het ook gekla oor hul moeilike posisie in die Midde-Ooste. Die promovering van afstigting kom gewoonlik voor by minderhede wat onder geweldige onderdrukking is. State soos Suid-Afrika, Iran, Irak, Pakistan, Egipte, Saoedi-Arabië, China, Indonesië, Venezuela, Bolivië, Rusland en Kuba het gereeld die sprekers in die rede geval en onderbreek. Hul argument was óf dat onwaarhede verkondig word, óf dat die sprekers die versplintering van die state kan veroorsaak deur afstigting. Interessant genoeg was state soos die VSA, Kanada, Oostenryk, Ierland en Swede gekant teen die onderbrekings en het dit duidelik gestel dat minderhede se verteenwoordigers die geleentheid gegun moet word om hulself uit te druk omdat die state wel kans sou kry om daarop te reageer. In hierdie verband moet veral die VSA uitgesonder word wat telkens die morele leierskap in dié verband geneem het.